CELEX: 32018R0318
Language: el
Date: 2018-02-22 00:00:00
Title: Κανονισμός (ΕΕ) 2018/318 της Ευρωπαϊκής Κεντρικής Τράπεζας, της 22ας Φεβρουαρίου 2018, που τροποποιεί τον κανονισμό (ΕΕ) αριθ. 1011/2012 σχετικά με τα στατιστικά στοιχεία για τις διακρατήσεις τίτλων (ΕΚΤ/2018/7)

5.3.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 62/4
               
            ΚΑΝΟΝΙΣΜΌΣ (ΕΕ) 2018/318 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 22ας Φεβρουαρίου 2018
      που τροποποιεί τον κανονισμό (ΕΕ) αριθ. 1011/2012 σχετικά με τα στατιστικά στοιχεία για τις διακρατήσεις τίτλων (ΕΚΤ/2018/7)
      
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗς ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 5,
      Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4,
      Εκτιμώντας τα ακόλουθα:
      
                  (1)
               
               
                  Σκοπός της συλλογής στοιχείων βάσει του κανονισμού (ΕΕ) αριθ. 1011/2012 της Ευρωπαϊκής Κεντρικής Τράπεζας (ΕΚΤ/2012/24) (2) είναι να παρέχεται στο Ευρωπαϊκό Σύστημα Κεντρικών Τραπεζών (ΕΣΚΤ) εμπεριστατωμένη στατιστική πληροφόρηση για την έκθεση των οικονομικών τομέων και επιμέρους τραπεζικών ομίλων των κρατών μελών της ζώνης του ευρώ σε συγκεκριμένα είδη τίτλων σε πολύ αναλυτικό επίπεδο. Οι συγκεκριμένες πληροφορίες διευκολύνουν την εις βάθος ανάλυση του μηχανισμού μετάδοσης της νομισματικής πολιτικής και την αξιολόγηση των χρηματοδοτικών ανοιγμάτων του Ευρωσυστήματος στο πλαίσιο των πράξεων νομισματικής πολιτικής του. Επιτρέπουν επίσης την εις βάθος ανάλυση για σκοπούς χρηματοπιστωτικής σταθερότητας, συμπεριλαμβανομένου του εντοπισμού και της παρακολούθησης των κινδύνων που την απειλούν.
               
            
                  (2)
               
               
                  Στο πλαίσιο των κανονισμών (ΕΕ) αριθ. 1024/2013 του Συμβουλίου (3), (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (4) και (ΕΕ) αριθ. 1096/2010 του Συμβουλίου (5) τα παρεχόμενα στοιχεία χρησιμοποιούνται και για σκοπούς προληπτικής εποπτείας και εξυγίανσης και διαβιβάζονται στο Ευρωπαϊκό Συμβούλιο Συστημικού Κινδύνου.
               
            
                  (3)
               
               
                  Με τον κανονισμό (ΕΕ) 2016/1384 (6) της Ευρωπαϊκής Κεντρικής Τράπεζας (ΕΚΤ/2016/22) εισήχθηκε και ορίστηκε στο κείμενο του κανονισμού (ΕΕ) αριθ. 1011/2012 (ΕΚΤ/2012/24) η έννοια της μονάδας παροχής στοιχείων ομίλου. Για τους σκοπούς παροχής στοιχείων βάσει του κανονισμού (ΕΕ) αριθ. 1011/2012 (ΕΚΤ/2012/24) το διοικητικό συμβούλιο της Ευρωπαϊκής Κεντρικής Τράπεζας (ΕΚΤ) θα προσδιορίζει τις μονάδες παροχής στοιχείων ομίλου λαμβάνοντας υπόψη σειρά κριτηρίων στα οποία συγκαταλέγεται και η σημασία των εν λόγω μονάδων για τη σταθερότητα και λειτουργία του χρηματοπιστωτικού συστήματος στη ζώνη του ευρώ ή/και σε μεμονωμένα κράτη μέλη. Χάριν ενίσχυσης της ασφάλειας δικαίου είναι αναγκαίο να διευκρινιστεί ότι όλες οι σημαντικές εποπτευόμενες οντότητες που τελούν υπό την άμεση εποπτεία της ΕΚΤ βάσει του κανονισμού (ΕΕ) αριθ. 1024/2013 του Συμβουλίου πρόκειται να θεωρούνται σημαντικές για τη σταθερότητα και λειτουργία του χρηματοπιστωτικού συστήματος και, κατά συνέπεια, θα μπορούν και αυτές να ορίζονται ως μονάδες παροχής στοιχείων ομίλου.
               
            
                  (4)
               
               
                  Με την επιφύλαξη σχετικής απόφασης της οικείας εθνικής κεντρικής τράπεζας (ΕθνΚΤ), με την έναρξη ισχύος του κανονισμού (ΕΕ) 2016/1384 οι μονάδες παροχής στοιχείων ομίλου μπορούν να υποβάλλουν απευθείας στην ΕΚΤ στοιχεία κατά το άρθρο 3α του κανονισμού (ΕΕ) αριθ. 1011/2012 (ΕΚΤ/2012/24) (εφεξής τα «στοιχεία ομίλου»). Τούτο θα επιτρέψει την αποτελεσματικότερη χρήση της διαθέσιμης υποδομής τεχνολογίας πληροφοριών που παρέχει η βάση δεδομένων για τα στατιστικά στοιχεία διακρατήσεων τίτλων του ΕΣΚΤ, αποτρέποντας την ανάγκη δημιουργίας ξεχωριστών εθνικών συστημάτων επεξεργασίας δεδομένων σε επίπεδο κάθε επιμέρους ΕθνΚΤ.
               
            
                  (5)
               
               
                  ΕθνΚΤ που αποφασίζει κατά της συλλογής στοιχείων ομίλου θα πρέπει να ενημερώνει σχετικά την ΕΚΤ, η οποία με τη σειρά της θα πρέπει να αναλάβει το καθήκον της απευθείας συλλογής τους από τις μονάδες παροχής στοιχείων ομίλου. Η ΕΚΤ και η οικεία ΕθνΚΤ θα πρέπει να συνομολογούν μεταξύ τους τις αναγκαίες ρυθμίσεις.
               
            
                  (6)
               
               
                  Ως εκ τούτου, ο κανονισμός (ΕΕ) αριθ. 1011/2012 (ΕΚΤ/2012/24) θα πρέπει να τροποποιηθεί,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τροποποιήσεις
      Ο κανονισμός (ΕΕ) αριθ. 1011/2012 (ΕΚΤ/2012/24) τροποποιείται ως εξής:
      
                  1.
               
               
                  στο άρθρο 2 παράγραφος 4 το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              μικρότερη ή ίση του 0,5 %, υπό την προϋπόθεση ότι η μονάδα παροχής στοιχείων ομίλου πληροί ορισμένα ποσοτικά ή ποιοτικά κριτήρια που τεκμηριώνουν τη σημασία της για τη σταθερότητα και τη λειτουργία του χρηματοπιστωτικού συστήματος στη ζώνη του ευρώ συνολικά (π.χ. από άποψη διασύνδεσής της με άλλα χρηματοπιστωτικά ιδρύματα της ζώνης του ευρώ, διασυνοριακής δραστηριότητάς της, έλλειψης δυνατότητας υποκατάστασής της, πολυπλοκότητας της εταιρικής της δομής ή υπαγωγής της στην άμεση εποπτεία της ΕΚΤ) ή/και σε μεμονωμένα κράτη μέλη της ζώνης του ευρώ (π.χ. από άποψη σχετικής σημασίας της σε συγκεκριμένο τμήμα της αγοράς τραπεζικών υπηρεσιών σε ένα ή περισσότερα κράτη μέλη της ζώνης του ευρώ ή υπαγωγής της στην άμεση εποπτεία της ΕΚΤ).»·
                           
                        
            
                  2.
               
               
                  το άρθρο 3α τροποποιείται ως εξής:
                  
                              α)
                           
                           
                              η παράγραφος 3 αντικαθίσταται από το ακόλουθο κείμενο:
                              «3.   Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά την παράγραφο 5, απαιτεί από τις μονάδες παροχής στοιχείων ομίλου να αναφέρουν σε τριμηνιαία βάση τις σηματοδοτήσεις “ο εκδότης αποτελεί μέρος του ομίλου παροχής στοιχείων (εποπτικό πεδίο εφαρμογής)” και “ο εκδότης αποτελεί μέρος του ομίλου παροχής στοιχείων (λογιστικό πεδίο εφαρμογής)”, ανά τίτλο, για τους τίτλους με ή χωρίς κωδικό ISIN που διακρατεί ο όμιλός τους σύμφωνα με τα οριζόμενα στο κεφάλαιο 2 του παραρτήματος I.»·
                           
                        
                              β)
                           
                           
                              προστίθεται η ακόλουθη παράγραφος 5:
                              «5.   Με την επιφύλαξη των διατάξεων της παραγράφου 1 οι μονάδες παροχής στοιχείων ομίλου υποχρεούνται να παρέχουν στοιχεία ομίλου στην ΕΚΤ, εφόσον η οικεία ΕθνΚΤ αποφασίζει ότι θα πρέπει να υποβάλλουν απευθείας στην ΕΚΤ στατιστικές πληροφορίες σύμφωνα με τα άρθρα 3α και 4β της κατευθυντήριας γραμμής ΕΚΤ/2013/7.»·
                           
                        
            
                  3.
               
               
                  το άρθρο 4α αντικαθίσταται από το ακόλουθο κείμενο:
                  «Άρθρο 4α
                  Παρεκκλίσεις χορηγούμενες σε μονάδες παροχής στοιχείων ομίλου
                  1.   Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5 και κατόπιν διαβούλευσης με την εν λόγω ΕθνΚΤ, μπορεί να χορηγεί σε μονάδες παροχής στοιχείων ομίλου παρεκκλίσεις από τις υποχρεώσεις παροχής στοιχείων του άρθρου 3α σύμφωνα με τα ακόλουθα:
                  
                              α)
                           
                           
                              η οικεία ΕθνΚΤ ή, κατά περίπτωση, η ΕΚΤ μπορεί να επιτρέπει σε μονάδες παροχής στοιχείων ομίλου να παρέχουν στατιστικές πληροφορίες ανά τίτλο που να καλύπτουν το 95 % του ποσού των τίτλων που διακρατούν οι ίδιες ή ο όμιλός τους, σύμφωνα με τον παρόντα κανονισμό, υπό την προϋπόθεση ότι το υπόλοιπο 5 % των τίτλων που διακρατεί ο όμιλος δεν έχει εκδοθεί από έναν και μόνο εκδότη·
                           
                        
                              β)
                           
                           
                              η οικεία ΕθνΚΤ ή, κατά περίπτωση, η ΕΚΤ μπορεί να απαιτεί από τις μονάδες παροχής στοιχείων ομίλου να παρέχουν περαιτέρω πληροφορίες για το είδος των τίτλων που εξαιρούνται από την παροχή στοιχείων βάσει του στοιχείου α).
                           
                        2.   Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5 και κατόπιν διαβούλευσης με την εν λόγω ΕθνΚΤ, μπορεί να χορηγεί σε μονάδες παροχής στοιχείων ομίλου παρεκκλίσεις από τις υποχρεώσεις παροχής στοιχείων ανά τίτλο όσον αφορά τη σηματοδότηση “ο εκδότης αποτελεί μέρος του ομίλου παροχής στοιχείων (εποπτικό πεδίο εφαρμογής)”, κατά τα οριζόμενα στο άρθρο 3α παράγραφος 3, υπό την προϋπόθεση ότι μπορεί να εξαγάγει τα εν λόγω στοιχεία από στοιχεία προερχόμενα από άλλες πηγές.
                  3.   Για περίοδο δύο ετών από την πρώτη παροχή στοιχείων κατά το άρθρο 10β παράγραφος 2 η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5 και κατόπιν διαβούλευσης με την εν λόγω ΕθνΚΤ, μπορεί να χορηγεί σε μονάδες παροχής στοιχείων ομίλου παρεκκλίσεις από τις υποχρεώσεις παροχής στοιχείων ανά οντότητα όσον αφορά οντότητες κατοίκους εκτός Ένωσης, κατά τα οριζόμενα στο κεφάλαιο 2 του παραρτήματος I, υπό την προϋπόθεση ότι μπορεί να εξαγάγει τα εν λόγω στοιχεία για τις οντότητες κατοίκους εκτός Ένωσης συνολικά.»·
               
            
                  4.
               
               
                  το άρθρο 4β αντικαθίσταται από το ακόλουθο κείμενο:
                  «Άρθρο 4β
                  Γενικές παρεκκλίσεις και πλαίσιο που διέπει όλες τις παρεκκλίσεις
                  1.   Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5 και κατόπιν διαβούλευσης με την εν λόγω ΕθνΚΤ, μπορεί να χορηγεί παρεκκλίσεις από τις υποχρεώσεις παροχής στοιχείων του παρόντος κανονισμού, εφόσον είτε οι πραγματικές μονάδες παροχής στοιχείων παρέχουν τα ίδια στοιχεία σύμφωνα με: α) τον κανονισμό (ΕΕ) αριθ. 1071/2013 (ΕΚΤ/2013/33) (*1)· β) τον κανονισμό (ΕΕ) αριθ. 1073/2013 (ΕΚΤ/2013/38)· γ) τον κανονισμό (ΕΕ) αριθ. 1075/2013 (ΕΚΤ/2013/40)· ή δ) τον κανονισμό (ΕΕ) αριθ. 1374/2014 (ΕΚΤ/2014/50) της Ευρωπαϊκής Κεντρικής Τράπεζας, είτε η οικεία ΕθνΚΤ ή, κατά περίπτωση, η ΕΚΤ μπορεί να εξαγάγει τα ίδια στοιχεία με χρήση άλλων μέσων, σύμφωνα με τα ελάχιστα στατιστικά πρότυπα που καθορίζονται στο παράρτημα III.
                  2.   Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5 και κατόπιν διαβούλευσης με την εν λόγω ΕθνΚΤ, διασφαλίζει τη συμμόρφωση με τις προϋποθέσεις του παρόντος άρθρου και των άρθρων 4 και 4α ενόψει της χορήγησης, ανανέωσης ή ανάκλησης τυχόν παρέκκλισης, κατά περίπτωση και εφόσον κρίνεται απαραίτητο, με ισχύ από την αρχή κάθε ημερολογιακού έτους.
                  3.   Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5 και κατόπιν διαβούλευσης με την εν λόγω ΕθνΚΤ, μπορεί να επιβάλλει συμπληρωματικές υποχρεώσεις παροχής στοιχείων στις πραγματικές μονάδες παροχής στοιχείων στις οποίες χορηγούνται παρεκκλίσεις βάσει του παρόντος άρθρου, του άρθρου 4 ή του άρθρου 4α, εφόσον κρίνει ότι απαιτούνται λεπτομερέστερα στοιχεία. Οι πραγματικές μονάδες παροχής στοιχείων παρέχουν τα στοιχεία αυτά εντός 15 εργάσιμων ημερών από την υποβολή του σχετικού αιτήματος από την οικεία ΕθνΚΤ ή την ΕΚΤ, κατά περίπτωση.
                  4.   Ακόμη και αν η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, έχει χορηγήσει παρέκκλιση, οι πραγματικές μονάδες παροχής στοιχείων μπορούν να συμμορφώνονται με το σύνολο των υποχρεώσεων παροχής στοιχείων. Πραγματική μονάδα παροχής στοιχείων που επιλέγει να μην κάνει χρήση των παρεκκλίσεων που χορηγεί η οικεία ΕθνΚΤ ή η ΕΚΤ, κατά περίπτωση, μπορεί να κάνει χρήση τους σε μεταγενέστερη ημερομηνία μόνο κατόπιν συναίνεσης της εν λόγω ΕθνΚΤ ή της ΕΚΤ.
                  
                     (*1)  Κανονισμός (ΕΕ) αριθ. 1071/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (ΕΚΤ/2013/33) (ΕΕ L 297 της 7.11.2013, σ. 1).»·"
						
               
            
                  5.
               
               
                  το άρθρο 6α αντικαθίσταται από το ακόλουθο κείμενο:
                  «Άρθρο 6α
                  Προθεσμίες παροχής στοιχείων ομίλου
                  1.   Οι ΕθνΚΤ διαβιβάζουν στην ΕΚΤ τριμηνιαία στοιχεία ομίλου ανά τίτλο, σύμφωνα με το άρθρο 3α παράγραφος 1 και το κεφάλαιο 2 του παραρτήματος I, έως τις 18.00 ώρα Κεντρικής Ευρώπης της πεντηκοστής πέμπτης ημερολογιακής ημέρας από τη λήξη του τριμήνου στο οποίο αναφέρονται τα στοιχεία.
                  2.   Εφόσον ΕθνΚΤ υποχρεώνει με απόφασή της μονάδες παροχής στοιχείων να υποβάλλουν στατιστικές πληροφορίες απευθείας στην ΕΚΤ, σύμφωνα με το άρθρο 3α παράγραφος 5, αυτές τα διαβιβάζουν στην ΕΚΤ, έως τις 18.00 ώρα Κεντρικής Ευρώπης της τεσσαρακοστής πέμπτης ημερολογιακής ημέρας από τη λήξη του τριμήνου στο οποίο αναφέρονται τα στοιχεία.»·
               
            
                  6.
               
               
                  το άρθρο 7α αντικαθίσταται από το ακόλουθο κείμενο:
                  «Άρθρο 7α
                  Συγχώνευση, διάσπαση και εξυγίανση
                  Σε περίπτωση συγχώνευσης, διάσπασης ή εξυγίανσης που ενδέχεται να επηρεάσει την εκπλήρωση των στατιστικών της υποχρεώσεων, η εκάστοτε μονάδα παροχής στοιχείων ενημερώνει την οικεία ΕθνΚΤ ή την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, απευθείας ή μέσω της οικείας ΕΑΑ και με βάση τις συμφωνίες συνεργασίας, για τις διαδικασίες βάσει των οποίων σχεδιάζεται η εκπλήρωση των υποχρεώσεων παροχής στατιστικών στοιχείων σύμφωνα με τον παρόντα κανονισμό, αφού δημοσιοποιηθεί η πρόθεση εφαρμογής της ως άνω συγχώνευσης, διάσπασης ή εξυγίανσης και σε εύλογο χρόνο πριν αυτή αρχίσει να παράγει αποτελέσματα.»·
               
            
                  7.
               
               
                  παρεμβάλλεται το ακόλουθο άρθρο 10γ:
                  «Άρθρο 10γ
                  Πρώτη παροχή στοιχείων μετά την έναρξη ισχύος του κανονισμού (ΕΕ) 2018/318 της Ευρωπαϊκής Κεντρικής Τράπεζας (ΕΚΤ/2018/7)
                  Η πρώτη παροχή στοιχείων ομίλου σύμφωνα με το άρθρο 3α μετά από την έναρξη ισχύος του κανονισμού (ΕΕ) 2018/318 της Ευρωπαϊκής Κεντρικής Τράπεζας (ΕΚΤ/2018/7) (*2) αρχίζει με τα στοιχεία που αφορούν την περίοδο αναφοράς Σεπτεμβρίου 2018.
                  
                     (*2)  Κανονισμός (ΕΕ) 2018/318 της Ευρωπαϊκής Κεντρικής Τράπεζας, της 22ας Φεβρουαρίου 2018, που τροποποιεί τον κανονισμό (ΕΕ) αριθ. 1011/2012 σχετικά με τα στατιστικά στοιχεία για τις διακρατήσεις τίτλων (ΕΚΤ/2018/7) (ΕΕ L 62 της 5.3.2018, σ. 4).»."
						
               
            
                  8.
               
               
                  Τα παραρτήματα I, ΙΙ και ΙΙΙ τροποποιούνται σύμφωνα με το παράρτημα του παρόντος κανονισμού.
               
            Άρθρο 2
      Τελική διάταξη
      Ο παρών κανονισμός αρχίζει να ισχύει την 1η Οκτωβρίου 2018.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις συνθήκες.
         Φρανκφούρτη, 22 Φεβρουαρίου 2018.
         
            
               Για το διοικητικό συμβούλιο της ΕΚΤ
            
            
               Ο Πρόεδρος της ΕΚΤ
            
            Mario DRAGHI
         
      
      
         (1)  ΕΕ L 318 της 27.11.1998, σ. 8.
      
         (2)  Κανονισμός (ΕΕ) αριθ. 1011/2012 της Ευρωπαϊκής Κεντρικής Τράπεζας, της 17ης Οκτωβρίου 2012, σχετικά με τα στατιστικά στοιχεία για τις διακρατήσεις τίτλων (ΕΚΤ/2012/24) (ΕΕ L 305 της 1.11.2012, σ. 6).
      
         (3)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).
      
         (4)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στον πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).
      
         (5)  Κανονισμός (ΕΕ) αριθ. 1096/2010 του Συμβουλίου, της 17ης Νοεμβρίου 2010, για την ανάθεση ειδικών καθηκόντων στην Ευρωπαϊκή Κεντρική Τράπεζα όσον αφορά τη λειτουργία του Ευρωπαϊκού Συμβουλίου Συστημικού Κινδύνου (ΕΕ L 331 της 15.12.2010, σ. 162).
      
         (6)  Κανονισμός (ΕΕ) 2016/1384 της Ευρωπαϊκής Κεντρικής Τράπεζας, της 2ας Αυγούστου 2016, που τροποποιεί τον κανονισμό (ΕΕ) αριθ. 1011/2012 (ΕΚΤ/2012/24) σχετικά με τα στατιστικά στοιχεία για τις διακρατήσεις τίτλων (ΕΚΤ/2016/22) (ΕΕ L 222 της 17.8.2016, σ. 24).
      
         ΠΑΡΑΡΤΗΜΑ
         Τα παραρτήματα I, II και ΙΙΙ του κανονισμού (ΕΕ) αριθ. 1011/2012 (ΕΚΤ/2012/24) τροποποιούνται ως εξής:
         
                     1.
                  
                  
                     Το παράρτημα I κεφάλαιο 2 τροποποιείται ως εξής:
                     
                                 α)
                              
                              
                                 Το μέρος 1 τροποποιείται ως εξής:
                                 
                                             i)
                                          
                                          
                                             η πρόταση που προηγείται του πίνακα στο τέλος του μέρους 1 αντικαθίσταται από το ακόλουθο κείμενο:
                                             «Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, μπορεί να υποχρεώσει μονάδες παροχής στοιχείων ομίλου να παρέχουν στοιχεία και για τα πεδία 9 έως 11 και, εφόσον δεν καλύπτονται ήδη από τα ως άνω αναφερόμενα υπό β) ή γ), για τα πεδία 31 έως 37.»·
                                          
                                       
                                             ii)
                                          
                                          
                                             η υποσημείωση αριθ. 1 του πίνακα αντικαθίσταται από το ακόλουθο κείμενο:
                                             
                                                         «(1)
                                                      
                                                      
                                                         Σε περίπτωση εφαρμογής της παρέκκλισης του άρθρου 4α παράγραφος 3 τα στοιχεία για τα πεδία που αφορούν την παροχή στοιχείων ανά οντότητα παρέχονται σύμφωνα με τους κανόνες που θέτει η οικεία ΕθνΚΤ που χορήγησε την παρέκκλιση ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, διασφαλίζοντας την ομοιογένεια των στοιχείων όσον αφορά την υποχρεωτική ανάλυση.»·
                                                      
                                                   
                                       
                           
                                 β)
                              
                              
                                 το μέρος 2 τροποποιείται ως εξής:
                                 
                                             i)
                                          
                                          
                                             η πρόταση που προηγείται του πίνακα στο τέλος του μέρους 2 αντικαθίσταται από το ακόλουθο κείμενο:
                                             «Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, μπορεί να υποχρεώσει μονάδες παροχής στοιχείων ομίλου να παρέχουν στοιχεία και για τα πεδία 8 έως 10, για το πεδίο 12 και, εφόσον δεν καλύπτονται ήδη από τα ως άνω αναφερόμενα υπό β) ή γ), για τα πεδία 53 έως 59.»·
                                          
                                       
                                             ii)
                                          
                                          
                                             η υποσημείωση αριθ. 1 του πίνακα αντικαθίσταται από το ακόλουθο κείμενο:
                                             
                                                         «(1)
                                                      
                                                      
                                                         Σε περίπτωση εφαρμογής της παρέκκλισης του άρθρου 4α παράγραφος 3 τα στοιχεία για τα πεδία που αφορούν την παροχή στοιχείων ανά οντότητα παρέχονται σύμφωνα με τους κανόνες που θέτει η οικεία ΕθνΚΤ που χορήγησε την παρέκκλιση ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, διασφαλίζοντας την ομοιογένεια των στοιχείων όσον αφορά την υποχρεωτική ανάλυση.»·
                                                      
                                                   
                                       
                           
               
                     2.
                  
                  
                     το παράρτημα II τροποποιείται ως εξής:
                     
                                 α)
                              
                              
                                 στο μέρος 1 η πρώτη πρόταση αντικαθίσταται από το ακόλουθο κείμενο:
                                 «Ο παρών πίνακας παρέχει αναλυτική περιγραφή των κατηγοριών μέσων τις οποίες η οικεία ΕθνΚΤ ή η Ευρωπαϊκή Κεντρική Τράπεζα (ΕΚΤ), εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, ανάγει σε κατηγορίες εφαρμοστέες σε εθνικό επίπεδο σύμφωνα με τον παρόντα κανονισμό.»·
                              
                           
                                 β)
                              
                              
                                 στο μέρος 2 η πρώτη πρόταση αντικαθίσταται από το ακόλουθο κείμενο:
                                 «Ο παρών πίνακας παρέχει περιγραφή των κατηγοριών τομέων τις οποίες η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, ανάγει σε κατηγορίες εφαρμοστέες σε εθνικό επίπεδο σύμφωνα με τον παρόντα κανονισμό.»·
                              
                           
                                 γ)
                              
                              
                                 στο μέρος 4 οι ορισμοί του πίνακα τροποποιούνται ως εξής:
                                 
                                             i)
                                          
                                          
                                             ο ορισμός της έννοιας «Θέσεις σε αγοραία αξία» αντικαθίσταται από το ακόλουθο κείμενο:
                                             «Ποσό τίτλου που διακρατείται στην τιμή που προσφέρεται στην αγορά σε ευρώ. Η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, πρέπει καταρχήν να απαιτεί την παροχή στοιχείων για δεδουλευμένους τόκους υπό τη συγκεκριμένη θέση ή ξεχωριστά. Πάντως, κάθε μία εξ αυτών, κατά περίπτωση, μπορεί κατά την κρίση της να απαιτεί στοιχεία εκτός των στοιχείων για δεδουλευμένους τόκους.»·
                                          
                                       
                                             ii)
                                          
                                          
                                             ο ορισμός της έννοιας «Κωδικός αναγνώρισης εγγυητή» αντικαθίσταται από το ακόλουθο κείμενο:
                                             «Κωδικός προτύπου που συμφωνείται με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, για τη μονοσήμαντη ταυτοποίηση του εγγυητή και πληροφορίες για τον τύπο του χρησιμοποιούμενου κωδικού αναγνώρισης, π.χ. κωδικός αναγνώρισης νομικής οντότητας, κωδικός αναγνώρισης ΕΕ ή εθνικός κωδικός αναγνώρισης.»·
                                          
                                       
                           
                                 δ)
                              
                              
                                 στο μέρος 5 οι ορισμοί του πίνακα τροποποιούνται ως εξής:
                                 
                                             i)
                                          
                                          
                                             ο ορισμός της έννοιας «Κωδικός αναγνώρισης ΕΕ» αντικαθίσταται από το ακόλουθο κείμενο:
                                             «Κωδικός αναγνώρισης που συμφωνείται με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, και συνήθως χρησιμοποιείται για την αδιαμφισβήτητη ταυτοποίηση οποιασδήποτε οντότητας εντός της ΕΕ.»·
                                          
                                       
                                             ii)
                                          
                                          
                                             ο ορισμός της έννοιας «Εθνικός κωδικός αναγνώρισης» αντικαθίσταται από το ακόλουθο κείμενο:
                                             «Κωδικός αναγνώρισης που συμφωνείται με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, και συνήθως χρησιμοποιείται για την αδιαμφισβήτητη ταυτοποίηση οποιασδήποτε οντότητας εντός της χώρας κατοικίας της.»·
                                          
                                       
                                             iii)
                                          
                                          
                                             ο ορισμός της έννοιας «Επίπεδο παροχής στοιχείων» αντικαθίσταται από το ακόλουθο κείμενο:
                                             «Αναφέρεται στην παροχή στοιχείων ανά οντότητα ή σε επίπεδο ομίλου σύμφωνα με τα σημεία 23 και 24 του άρθρου 1, αντίστοιχα. Σε συμφωνία με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, η παροχή στοιχείων σε επίπεδο οντότητας θα πρέπει να διέπεται από εναρμονισμένες αρχές λογιστικής και ενοποίησης, υπό την έννοια ότι τα εν λόγω στοιχεία θα πρέπει να συνάδουν με τις λογιστικές αρχές και τις αρχές υπολογισμού του κινδύνου του ομίλου στο μέτρο του δυνατού.»·
                                          
                                       
                           
                                 ε)
                              
                              
                                 στο μέρος 6 οι ορισμοί του πίνακα τροποποιούνται ως εξής:
                                 
                                             i)
                                          
                                          
                                             ο ορισμός της έννοιας «Κωδικός αναγνώρισης κατόχου» αντικαθίσταται από το ακόλουθο κείμενο:
                                             «Κωδικός προτύπου που συμφωνείται με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, για τη μονοσήμαντη ταυτοποίηση του κατόχου και πληροφορίες για τον τύπο του χρησιμοποιούμενου κωδικού αναγνώρισης, π.χ. κωδικός αναγνώρισης ΕΕ ή εθνικός κωδικός αναγνώρισης.»·
                                          
                                       
                                             ii)
                                          
                                          
                                             ο ορισμός της έννοιας «Κωδικός αναγνώρισης άμεσης μητρικής επιχείρησης του κατόχου» αντικαθίσταται από το ακόλουθο κείμενο:
                                             «Κωδικός προτύπου που συμφωνείται με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, για τη μονοσήμαντη ταυτοποίηση της άμεσης νομικής οντότητας από την οποία εξαρτάται νομικά ο κάτοχος και πληροφορίες για τον τύπο του χρησιμοποιούμενου κωδικού αναγνώρισης, π.χ. κωδικός αναγνώρισης ΕΕ ή εθνικός κωδικός αναγνώρισης.»·
                                          
                                       
                           
                                 στ)
                              
                              
                                 στο μέρος 7 ο ορισμός της έννοιας «Κωδικός αναγνώρισης εκδότη» στον πίνακα αντικαθίσταται από το ακόλουθο κείμενο:
                                 «Κωδικός προτύπου που συμφωνείται με την οικεία ΕθνΚΤ ή με την ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, για τη μονοσήμαντη ταυτοποίηση του εκδότη και πληροφορίες για τον τύπο του χρησιμοποιούμενου κωδικού, π.χ. κωδικός αναγνώρισης ΕΕ ή εθνικός κωδικός αναγνώρισης.»·
                              
                           
               
                     3.
                  
                  
                     το παράρτημα III τροποποιείται ως εξής:
                     
                                 α)
                              
                              
                                 το σημείο 1 αντικαθίσταται από το ακόλουθο κείμενο:
                                 
                                             «1.
                                          
                                          
                                             Ελάχιστα πρότυπα διαβίβασης:
                                             
                                                         α)
                                                      
                                                      
                                                         η παροχή στοιχείων στην οικεία εθνική κεντρική τράπεζα (ΕθνΚΤ) και στην ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5, πρέπει να λαμβάνει χώρα έγκαιρα, εντός των προθεσμιών που θέτει κάθε μία εξ αυτών κατά περίπτωση·
                                                      
                                                   
                                                         β)
                                                      
                                                      
                                                         οι στατιστικές εκθέσεις πρέπει να λαμβάνουν τη μορφή και τον μορφότυπο που προβλέπονται βάσει των τεχνικών προϋποθέσεων που καθορίζει η οικεία ΕθνΚΤ ή η ΕΚΤ, κατά περίπτωση, για την παροχή στοιχείων·
                                                      
                                                   
                                                         γ)
                                                      
                                                      
                                                         πρέπει να ορίζονται υπεύθυνοι επικοινωνίας εντός της πραγματικής μονάδας παροχής στοιχείων·
                                                      
                                                   
                                                         δ)
                                                      
                                                      
                                                         πρέπει να τηρούνται οι τεχνικές προδιαγραφές για τη διαβίβαση στοιχείων στην οικεία ΕθνΚΤ ή στην ΕΚΤ, κατά περίπτωση.»·
                                                      
                                                   
                                       
                           
                                 β)
                              
                              
                                 το σημείο 2 στοιχεία α) και ε) αντικαθίστανται από το ακόλουθο κείμενο:
                                 
                                             «δ)
                                          
                                          
                                             οι πραγματικές μονάδες παροχής στοιχείων πρέπει να τηρούν τις διαστάσεις και το σύστημα δεκαδικών ψηφίων που καθορίζει για την τεχνική διαβίβαση των στοιχείων η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5·
                                          
                                       
                                             ε)
                                          
                                          
                                             οι πραγματικές μονάδες παροχής στοιχείων πρέπει να τηρούν την πολιτική στρογγυλοποίησης που καθορίζει για την τεχνική διαβίβαση των στοιχείων η οικεία ΕθνΚΤ ή η ΕΚΤ, εφόσον η δεύτερη είναι αποδέκτης στοιχείων ομίλου κατά το άρθρο 3α παράγραφος 5.».